CELEX: 62015TN0526
Language: mt
Date: 2015-09-07 00:00:00
Title: Kawża T-526/15: Rikors ippreżentat fis-7 ta’ Settembru 2015 – HK Intertrade vs Il-Kunsill

9.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 371/36
            
         Rikors ippreżentat fis-7 ta’ Settembru 2015 – HK Intertrade vs Il-Kunsill
   (Kawża T-526/15)
   (2015/C 371/37)
   Lingwa tal-kawża: l-Ingliż
   
      Partijiet
   
   
      Rikorrenti: HK Intertrade Co. Ltd (Wanchai, Hong Kong) (rappreżentanti: J. Grayston, P. Gjørtler, G. Pandey, and D. Rovetta, avukati)
   
      Konvenut: Il-Kunsill tal-Unjoni Ewropea
   
      Talbiet
   
   
               —
            
            
               tannulla d-Deċiżjoni tal-Kunsill (PESK) 2015/1008, tal-25 ta’ Ġunju 2015, li temenda d-Deċiżjoni 2010/413/PESK dwar miżuri restrittivi kontra l-Iran (ĠU 2015 L 161, p. 19) kif ukoll ir-Regolament ta’ Implimentazzjoni tal-Kunsill (UE) 2015/1001, tal-25 ta’ Ġunju 2015, li jimplimenta r-Regolament (UE) Nru 267/2012 dwar miżuri restrittivi kontra l-Iran (ĠU 2015 L 161, p. 1), sa fejn dawn l-atti jinkludu lir-rikorrenti fil-kategorija ta’ persuni u entitajiet suġġetti għall-miżuri restrittivi,
            
         
               —
            
            
               tannulla d-Deċiżjoni tal-Kunsill li tinsab fl-ittra tas-26 ta’ Ġunju 2015, indirizzata lill-avukati tar-rikorrenti, li tirrigwarda l-eżami mill-ġdid tal-lista ta’ persuni u entitajiet imsemmija fl-Anness II tad-Deċiżjoni 2010/413/PESK u fl-Anness IX tar-Regolament (UE) Nru 267/2012, sa fejn din id-deċiżjoni tikkostitwixxi rifjut biex ir-rikorrenti titneħħa mil-lista ta’ persuni u entitajiet suġġetti għall-miżuri restrittivi,
            
         
               —
            
            
               tikkundanna lill-Kunsill għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
            
               1.
            
            
               L-ewwel motiv, ibbażat fuq motivazzjoni insuffiċjenti
               
                           —
                        
                        
                           Id-deċiżjoni tas-26 ta’ Ġunju 2015 (id-“deċiżjoni ta’ eżami mill-ġdid ikkontestata”) serviet ukoll bħala ittra ta’ notifika tad-Deċiżjoni tal-Kunsill (PESK) 2015/1008 u tar-Regolament ta’ Implementazzjoni tal-Kunsill (UE) 2015/1001 (l-“atti kkontestati”), iżda l-ebda motivazzjoni ma hija mogħtija fl-ittra għall-adozzjoni tal-atti kkontestati. Barra minn hekk, il-motivazzjoni mogħtija mill-Kunsill ma tissodisfax ir-rekwiżiti ddefiniti mill-ġurisprudenza.
                        
                     
         
            
               2.
            
            
               It-tieni motiv, ibbażat fuq żball manifest ta’ evalwazzjoni
               
                           —
                        
                        
                           Għalkemm hija l-proprjetà ta’ NIOC, ir-rikorrenti tikkostitwixxi entità ġuridika distinta li hija stabbilita f’Hong Kong u hija attiva fis-suq separat tal-Asja li huwa ’l bogħod ħafna minn kull kontroll allegatament imwettaq minn NIOC fuq l-attivitajiet tar-rikorrenti.
                        
                     
         
            
               3.
            
            
               It-tielet motiv, ibbażat fuq ksur tad-drittijiet tad-difiża
               
                           —
                        
                        
                           Billi awtorizza lil Stat Membru wieħed, mhux identifikat, biex jordnalu fil-prattika li jieħu deċiżjoni mingħajr ma jeżamina ebda dokumenti rilevanti jew provi insostenn tagħha, il-Kunsill unilateralment introduċa proċedura ġdida għat-teħid ta’ deċiżjonijiet li ma għandha ebda bażi legali fl-Artikolu 215 TFUE jew x’imkien ieħor fit-trattati. Dan il-mod ta’ proċediment ifixkel il-bilanċ bejn is-setgħat ta’ investigazzjoni u ta’ teħid ta’ deċiżjonijiet tal-Kunsill u d-dritt għal protezzjoni ġudizzjarja tar-rikorrenti.
                        
                     
         
            
               4.
            
            
               Ir-raba’ motiv, ibbażat fuq ksur tad-dritt fundamentali għall-proprjetà
               
                           —
                        
                        
                           Il-Kunsill ma tax motivi b’mod sostanzjali għar-restrizzjonijiet imposti fuq ir-rikorrenti. L-inklużjoni fil-lista tar-rikorrenti, kumpannija bbażata f’Hong Kong attiva fis-suq Asjatiku, ma tista’ bl-ebda mod tikkontribwixxi għaż-żamma tal-paċi u tas-sigurtà internazzjonali u l-Kunsill ma jista’ jipproduċi ebda prova kuntrarja.